નવાબ એમના પૂર્વજો તરફથી વારસામાં મળેલા કિલ્લામાં રહેતા. સાઠ આસપાસના બુઝુર્ગ હતા. સમયના એકદમ પાબંદ. એમણે સાંજના પાંચ વાગ્યાનો સમય આપ્યો હતો, કારણ કે વેઇટિંગ લાઉન્જમાં એમણે તડકો સહન ના કરવો પડે! કિલ્લો જૂની બાંધણીનો હતો. જેમાં તોશાખાનું પણ હતું. 303 રાઇફલ્સ સાથેના સુરક્ષાકર્મીઓ હાજર હતા. વિશાળ પરિસર નિભાવણીના અભાવે થોડુંક અસ્તવ્યસ્ત લાગતું હતું. રઝાને આવકારવા સ્વયં હિઝ હાઇનેસ અલી જનાબ જોરાવરખાન બહાદુર બાબર ઊભા હતા. એમના પૂર્વજોએ મુગલો પાસેથી ઉત્તર ગુજરાતનો હિસ્સો મેળવ્યો હતો અને ગાયકવાડ અને કોળી આગેવાનો સાથે યુદ્ધો કરી મજબૂત બનાવ્યો હતો. એ પાલનપુરના નવાબના સગા હતા. માથે સુંદર પાઘડી, સફેદ શેરવાની, નેકલેસ જેમાં હીરામોતી જડેલાં હતાં. એ ખરેખર જાજરમાન લાગી રહ્યા હતા. ડાબી તરફ કારભારી, જમણે સૂબાસાહેબ જે તેમના વારસદાર ગણાય, એવા જ વસ્ત્રોથી સુશોભિત એ.ડી.સી. વગેરે વૃંદ પણ હતું.